Oct 21,2015
తెలంగాణలో బోర్డాక్స్‌ సేవలు
నవతెలంగాణ బ్యూరో-హైదరాబాద్‌: తెలంగాణలో ఐటీ ఎరోనాటికల్‌ ఇంజినీరింగ్‌, బయో టెక్నాలజీ రంగాల్లో ఫ్రాన్స్‌కు చెందిన బోర్డాక్స్‌ సంస్థ తెలంగాణతో కలిసి పనిచేయనుంది. ఇందుకు సంబంధించి 'బోర్డాక్స్‌ మెట్రోపోలీస్‌'తో రాష్ట్ర ప్రభుత్వం ఒప్పందాన్ని కుదుర్చుకుంది. ఈ మేరకు మంగళవారం సచివాలయంలో ఒప్పంద పత్రాలపై రాష్ట్ర ప్రభుత్వ ప్రధాన కార్యదర్శి రాజీవ్‌ శర్మ, బోర్డాక్స్‌ ఉపాధ్యక్షులు మైఖెల్‌ వర్నిజోల్‌లు సంతకం చేశారు. ఇటీవల ప్రభుత్వ సలహాదారు బీవీ పాపారావు ఫ్రాన్స్‌లో పర్యటించిన విషయం తెలిసిందే. ఈ సందర్భంగా ఆయన బోర్డాక్స్‌ ప్రతినిధులతో సమావేశమయ్యారు. ఐటీ, బయోటెక్‌ రంగాలలో ఉమ్మడిగా పని చేయాలని బోర్డాక్స్‌ మెట్రోపోలీస్‌కు సూచించారు. ఈ మేరకు బోర్డాక్స్‌ ప్రతినిధులు మార్గదర్శకాలు కూడా ఖరారు చేశారు. సాంకేతిక రంగాలతో పాటు హైదరాబాద్‌లోని మూసీ నదీ ప్రక్షాళన, గ్రామీణ, పట్టణ ప్రాంతాల అభివృద్ధిలోను బోర్డాక్స్‌ పని చేయనుంది. ఈ సందర్భంగాఎరో క్యాంపస్‌ క్యూటైన్‌ సబీనా టెక్నిక్‌ ప్రతినిధులతోను సిఎస్‌ భేటీ అయ్యారు.
మీ స్నేహితులకు రికమెండ్ చెయ్యండి